钦定古今图书集成/理学汇编/学行典/第191卷 > 黄一清
## 钦定古今图书集成/理学汇编/学行典/第191卷 > 黄一清

按《休宁县志》：“‘黄一清，字清夫，岭南人。父元珪，早卒，母
吴氏，年二十九守节。一清学《易》及阴阳家言，耕钓为
养，有秋江钓月楼，人号秋江处士。尝至京师，平章李
秋谷孟欲官之，不就。李赠诗云：‘君钓秋江月，我耕秋
谷云。何时各归去’，云月约平分’。强授杭州教谕以归，
不复仕。母尝病亟，一清焚香告天，愿减己算以益母”
寿。夜梦人曰：“明日有老妪来，当得药。”迨旦，果有妪来，
授以啖蜜之法。时秋暑，无从得蜜，夜行乞于邻程氏，
得之，还至中途，遇虎。一清号曰：“我死不足惜，如母何？”
虎熟视，遂巡而去。省院交章荐之，不起。母年八十一
终。集贤闻之，为言于朝曰：“黄氏母为节妇，子为孝子，
宜旌表以励四方。”乃下县令，旌其门，与里为“孝节。”有
《孝节录》行于世。